b'\n_START_ARTICLE_\nMatinding Depresyon\n_START_SECTION_\nPaglalarawan\n_START_PARAGRAPH_\nBago sumapit ang Matinding Panlulumo noong dekada ng 1930 sa Estados Unidos, karamihan sa mga tao ang naniniwala na ang mga depresyon o panlulumong pang-ekonomiya ay mawawala ng kusa at mabibigyan ng solusyon ng kusa.  Bago maganap ang Matinding Panlulumo, nakaranas na ang Estados Unidos ng walong naunang grabeng mga depresyon, at lahat ay nalunasang kusa.  Subalit noong 1933, kahit na nagkaroon ng bagong pangulo sa katauhan ni Franklin D. Roosevelt, hindi nagkaroon ng pagbuti o pag-inam ang katayuan ng mga negosyo, at ang lahat ay lumalala pang lalo._NEWLINE_Isang mahalagang dahilan para sa Matinding Panlulumo ay ang Kasunduan sa Versailles.  Dahil sa Kasunduan sa Versailles naging napakayamang bansa ng Estados Unidos.  Kapwa nagbigay ang Gran Britanya at Pransiya ng malalaking halaga ng salapi sa Estados Unidos, at ang Alemanya ay dapat na magbayad ng malaking halaga ng pera para sa pinsalang nagawa nila noong Unang Digmaang Pandaigdig.  Subalit ang kayamanang ito ang nagpasimula upang bumulusok ang pamilihan ng kabahaging puhunan._NEWLINE_Kahit na noong pagkatapos ng Pagbagsak ng Wall Street noong 1929, nagkaroon pa rin ng pag-asa ang mga tao.  Sinabi ni  John D. Rockefeller na "Ito ang mga araw kung kailan marami ang nahihinaan ng loob.  Sa loob ng 93 mga taon ng aking buhay, dumating at lumisan ang mga panlulumo.  Ang kasaganaan (kayamanan) ay palaging nagbabalik (bumabalik) at muling magbabalik."  Ngunit dagliang lalala at lalala pa ang epekto ng depresyon.  Nawalan ng mga trabaho, pera, at tahanan ang mga tao.  May mga ulat na sa Alemanya at Estados Unidos, nagkaroon ng malubhang kagutuman, pagkakasakit, at pagkamatay dahil sa kagutuman._NEWLINE_Nang sumapit ang 1932, tinatayang nasa mahigit sa 11,000,000 hanggang bandang 15,000,000 ang mga walang hanapbuhay na mga Amerikano.  Hindi ito dahil sa katamaran, subalit dahil sa mga dahilang hindi matabanan ng mga tao.  Nagresulta ito sa pagpapasa ng Kongreso ng Estados Unidos ng Batas hinggil sa Segurong Sosyal.  Naging matagumpay ang mga programang pinagtulung-tulungan ng mga pamahalaan ng mga estado at ng pamahalaang pederal.  Dahil sa katagumpayan ng mga programang ito, bago sumapit ang dalawang taon ay naglunsad na ang bawat isang estado ng Estados Unidos ng katulad na mga programa.\n_START_SECTION_\nPaglaban sa Matinding Panlulumo\n_START_PARAGRAPH_\nNilabanan ni Franklin D. Roosevelt ang Matinding Panlulumo sa pamamagitan ng kanyang Bagong Kasunduan o New Deal.  Nakatuon ang Bagong Kasunduan sa pagbibigay ng tulong mula sa pamahalaan sa mga tao, isang bagay na pinaniniwalaang mahalaga ng maraming mga tao upang maiwasan ang pag-urong o resesyon at panlulumo o depresyon ng ekonomiya.  Nakasaad ang ideyang ito sa Batas na Pangtrabaho ng 1946\xc2\xa0ng Estados Unidos.  Kabilang sa mga programa ng Bagong Kasunduan ang pagkakaroon ng mga seguro kapag nawalan ng trabaho ang isang tao, ang segurong sosyal para mabigyan ng pera ang matatanda na at retirado._NEWLINE_Bukod sa pagpapasimula at pagpapasigla ng negosyo, naglunsad din ang Bagong Kasunduan ni Roosevelt ng mga katangiang pangkaligtasan ng ekonomiya o kabuhayan ng Estados Unidos.  Nilikha ang Federal Deposit Insurance Corporation (FDIC) o Pederal na Korporasyon para sa Seguro ng Deposito at mga programa nito na pangsegurong pandeposito upang mapruteksiyunan ang mga tagapagdeposito ng salapi sa mga bangko.  Nilikha rin ang Securities and Exchange Commision (SEC) o Komisyon sa mga Panagot at Palitan, isang ahensiyang magbabantay laban sa mga hindi patas na mga gawain sa pamilihan ng mga kabahaging puhunan at hindi matabanang pagbabakasakali sa pamumuhunan sa negosyo.  Bilang mga aral na natutunan mula sa pagkaranas ng pagbulusok ng kabahaging puhunan at Matinding Panlulumo, naging bahagi na ngayon ang FDIC at SEC ng unang depensa sa mga panahon ng matinding pagbagal o pagbaba ng mga negosyo sa Estados Unidos.'